મોંઘવારી મુદ્દે હાલમાં સમગ્ર દેશમાં રાજકીય પાર્ટીઓથી માંડીને ૧૨૫ કરોડ દેશવાસીઓમાં આક્રોશ ભભૂકી ઊઠ્યો છે. ત્યારે મોદી સરકાર પ્રજાને ફક્તને ફક્ત વાયદા કરીને રાહત આપીશું…રાહત આપીશું તેમ કહીને પ્રજાને આશ્વાસન આપી રહી છે. બેફામ નિવેદનો કરવામાં અગ્રેસર ભાજપના પ્રદેશ અધ્યક્ષ જીતુ વાઘાણીએ બે દિવસ પહેલાં કહ્યું કે વિકાસ જોઈતો હોય તો મોઁઘવારી સહન કરો…શું વિકાસ માટે મોંઘવારીને આસમાને લઈ જવી યોગ્ય છે…? વાઘાણીજી અમારે વિકાસ નથી જોઈ તો અમારે ફક્તને ફક્ત જૂના દિવસો એટલે કે મોંઘવારી મુક્ત દિવસો જોઈએ છે. પ્રજાને લૂંટીને દેશનો વિકાસ કરવો એ કઈ સરકારનો નિયમ છે? મનમોહનસિંહ સરકારમાં બેરલના ભાવ કરતાં આજની મોદી સરકારમાં બેરલનો ભાવ સરખામણીએ ખૂબ જ ઓછા છે ત્યારે કેન્દ્ર સરકારના રાજમાં કેમ પેટ્રોલ-ડિઝલના ભાવ આસમાને પહોંચ્યા છે? કોંગ્રેસની સરકારમાં સામાન્ય મોંઘવારીમાં વધારો થતાં ભાજપના તમામ નેતાઓ રસ્તાઓ પર આવીને વિરોધ પ્રદર્શન કરી પ્રજા સમક્ષ સરકારની પોલ ખૂલ્લી પાડતાં હતાં ત્યારે આજે ભાજપના તમામ કેન્દ્રીય નેતાઓથી માંડીને સ્થાનિક કક્ષાના નેતાઓ મોંઘવારી મુદ્દે ચૂપ છે. મોદીજી આવી બેવડી નીતિ તો ન જ ચાલે. પ્રજા ધારે તો સત્તાની ગાદી અપાવી પણ શકે અને ધારે તો ઘર ભેગા પણ કરી શકે. ચાર વર્ષમાં સમગ્ર દેશવાસીઓએ તમારી સરકારની કરણી અને કથનીમાં ફરક તો જોયો જ છે. હવે સરકારમાં રહેવા માટે એક વર્ષ કરતાં પણ ઓછો સમય બચ્યો છે ત્યારે મોદીજી અચ્છે દિનના જૂઠ્ઠા વાયદા કરવાને બદલે પ્રજાને થોડીક રાહત આપો…………………..(જી.એન.એસ., -ધવલ દરજી)